AlexejDobrolubov/national_council_slovak_2010 huggingface dataset:
12. schôdza NR SR - 14.deň - A. dopoludnia
Dátum: 2024-05-10
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

78. Ďakujem pekne. Pán poslanec, spomenuli ste, že STV-čku chceme alebo STV-čko chceme pripraviť o verejnoprávnosť. Môj pohľad na STV dnešnej doby, ale, ale i rokov predchádzajúcich, povedal by som, že už aj od našej poslednej vlády je, že STV, ale, žiaľ, aj Slovenský rozhlas, nielen televízia už dávno stratili právo byť nazývané verejnoprávne a nezávislé médium. To, že chceme zmenu v STV, verím, že to bude návrat, práve návrat k verejnoprávnosti, nezávislosti a vyváženosti. Posledným prípadom je aj vysielanie STV-čka 8. mája pred dvomi dňami v Deň víťazstva nad fašizmom a naratív, aký podsúva cez svojich redaktorov k pohľadu aj na druhú svetovú vojnu, aj na sviatok oslobodenia. Podobne je to aj pri iných významných udalostiach v našom štáte. Takže verím, že sa trošičku to kormidlo otočí. Ďakujem pekne.
12. schôdza NR SR - 7.deň - B. popoludní
Dátum: 2024-04-25
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

166. Ďakujem pekne. Samozrejme, pán poslanec, že sa s mnohým dá aj súhlasiť, čo ste povedal, avšak zásahové tímy, je fakt, že sa dá aj, aj im pomôcť, aj,aj zefektívniť, ale podľa mňa vždy to rieši dôsledok, keď sa už niečo stane, nie príčinu. A tento zákon v podstate v mojom videní rieši prevenciu. Až keď sa, už keď sa medveď nachádza tam, kde nemá čo hľadať, avšak ešte nenarobil žiadnu škodu, žiadnu ujmu na zdraví nikomu. Myslím, že sa napadnutému človeku, alebo myslíte si, že sa napadnutému človeku bude žiť ľahšie, keď ho po dokaličení a možno aj po celoživotnej traume sa dozvie, že štátny orgán povolil medveďa eradikovať a zásahový tím ho do sedem dní zlikviduje? To, to si myslíte, že mu teraz už bude fajn? A naozaj si myslíte, že keď nebudú oficiálne, ale aj neoficiálne krmelce, ako ste ich nazval, že ľudia vyhadzujú odpad, áno, deje sa to, ale myslíte si, že keď, keby toto zmizlo razom, že problém s medveďom sa porieši a sám... a už nebude potom medveď chodiť k ľudským sídlam? Ďakujem.
12. schôdza NR SR - 5.deň - B. popoludní
Dátum: 2024-04-23
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

64. Ďakujem pekne. Oceňujem, a to naozaj veľmi úprimne, pán Pročko, čo robíte so svojím občianskym združením v obci Halič. Taktiež v plnej miere rešpektujem, že máte iný názor na túto vec. Naozaj. Vadí mi však ten ostrý osobný a konfrontačný tón. Keďže príklad šikanujúceho mazáka po jeho povýšení, ktorý keď bol mladý vojak, tak bol zakríknutý a submisívny a po povýšení bol schopný šikany, ste už použili druhýkrát. No mnohí sme boli na vojne a zažili sme to na vlastnej koži. Keď sme aj teraz tesne vedľa seba videli vás aj pána Michelka, myslím, že všetci máme jasno, kto z vás dvoch by mohol byť schopný byť tým zakríknutým bažantom a následne šikanujúcim mazákom. Bolo by zaujímavé vidieť štatistiku tých názorov v tejto veci nás bývalých vojakov. Ja si to veľmi dobre pamätám a vedel by som ukázať prstom. To naozaj bez urážky, ale treba si zvažovať také príklady, ktoré sa uvádzajú. Ďakujem pekne.
12. schôdza NR SR - 5.deň - B. popoludní
Dátum: 2024-04-23
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

42. Ďakujem pekne. Kultúra má nejakého konečného spotrebiteľa alebo konzumenta a takým som aj ja, takže taký je aj môj názor. A tá, tá skupina je do veľkej miery nespokojná. To, že nejaká skupina, práve tá vaša, je aj spokojná, to je prirodzené, ale aj názor, že to doteraz fungovalo dobre, je iba názor váš a podľa mňa menšej časti konzumentov kultúry. Tvrdenie, že protestujú všetky múzeá a galérie, no prirodzene, veď sa to týka ich riaditeľov a práve oni majú možnosť sa vyjadrovať. Bol by som zvedavý na demokratický prístup riaditeľov, keby si nejaký zamestnanec galérie alebo múzea dovolil vyjadriť súhlas s touto novelou. Alebo si naozaj opozícia myslí a dokáže tvrdiť, že takí neexistujú, ktorí by aj súhlasili? Zriaďovateľ by podľa mňa mal mať silnejšie postavenie a vplyv na činnosť ním zriadených organizácií. Veď pri ich zriaďovaní predsa mal nejaké predstavy o ich činnosti a očakávania. Pokiaľ ich činnosť vybočuje z predstáv zriaďovateľa, mal by mať možnosť pozmeniť ich smerovanie. Jeden z príkladov, čo sa udial v minulosti, bolo Múzeum SNP v Banskej Bystrici. Tam zmena, ktorá nastala, nemala podporu ani laickej, ani, ani odbornej verejnosti, a predsa došlo k výmene riaditeľa a dokonca aj k zmene zriaďovateľa alebo vlastníka. Vtedy sa tak nebubnovalo intenzívne na odpor. Ďakujem pekne.
9. schôdza NR SR - 16. deň - A. dopoludnia
Dátum: 2024-02-27
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

18. Ďakujem pekne. Vážený pán predsedajúci, kolegyne, kolegovia, pomoc rodinám a matkám sa vždy dobre politicky predáva. No kto by s tým nesúhlasil? Kto by sa odvážil zahlasovať proti? Až na to, že u nás, pokiaľ sa podáva takýto návrh, že má významný dopad na štátny rozpočet, sa vyžaduje, aby aj zdroj, aby sa vyžadoval, aby sa uviedol aj zdroj, odkiaľ toto financovať, buď ako zvýšiť príjem do štátneho rozpočtu, aby bolo možné túto pomoc zafinancovať, alebo čo škrtnúť zo súčasných výdavkov, aby sa dal tento príspevok vyplácať. Možno, možno keby ste neboli vyhadzovali peniaze darovaním napríklad S-300 alebo stíhačiek, alebo iného majetku štátu, alebo nemíňali peniaze na nákup zbytočných vakcín, ktoré sme museli potom pre ich zbytočnosť vracať späť, darovať alebo likvidovať ich, tak sme tie peniažky mohli vyplatiť matkám. Bolo tu spomenuté MDŽ. Áno, oslavujeme tento sviatok a myslíme si, že s tým vzdávame úctu ženám. Myslím, že na toto využívame stranícke peniaze, nie peniaze zo štátneho rozpočtu získané z volebného výsledku. Na rozdiel od iných strán, kde si lídri peniažky strčia do vrecka pre svoj prospech a ešte dajú vyjadrenie do médií, že lepší biznis v živote nerobili. Takže ja som na túto našu aktivitu hrdý. Ďakujem pekne.
9. schôdza NR SR - 15. deň - A. dopoludnia
Dátum: 2024-02-23
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

68. Ďakujem pekne, pán predsedajúci. No, pán Šipoš poslúchol som vašu výzvu. Takže len pár slov. Ja to vnímam tak, že sa vám môžem poďakovať za vašu dôveru v tom, že, že veríte, že prípadné vyšetrovanie za našej vlády bude sa viesť vždy korektne, a preto máte dojem, že nie je potrebná 363-ka. Ja si ale prajem, aby ste mali možnosť byť chránený nielen, nemyslím vás osobne, ale všetkých. Byť chránený pred nezákonnými praktikami pri vyšetrovaní v prípade, že možno niekedy v budúcnosti by ste boli napríklad obvinený nejakým aktívnym kajúcnikom. Takže doprajem aj vám, aby ste mali takú poistku v 363, aká bola použitá aj v prípadoch, ktoré radi spomínate. Takže nebudem zato rušiť tento inštitút, ja vám ho doprajem. Ďakujem pekne.
9. schôdza NR SR - 15. deň - A. dopoludnia
Dátum: 2024-02-23
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

18. Ďakujem pekne. Pani kolegyňa, vykreslili ste nám Európsku úniu vo veľmi ružových farbách ako ideálne fungujúcu organizáciu s nestranným a odborným názorom. Ja to v poslednej dobe vnímam práve opačne, rozhoduje príliš jednostranne zamerane a politicky podfarbene. Musím však zdôrazniť, že som nikdy nespochybňoval naše členstvo v Európskej únii ani jeho výhodnosť. Avšak posledné roky zrejme stoja nad zamýšľaním sa o výhodnosti do budúcna, až bude Európska únia pokračovať spôsobom ostatných rokov. Spomenuli ste bezpečnosť v Európskej únii. No výbuchy, streľby na uliciach, terorizmus, situácia spred pár rokov v Paríži, kde Paríž niekoľko mesiacov horel, my sme určite bezpečnejšia krajina ako mnohé iné krajiny EÚ. Takže v tomto nám nemusí byť veľmi vzorom. Európska únia, stále sa podsúva to, že ako nám dáva množstvo finančných prostriedkov, a koľko je to v čistom vyjadrení. Členstvo a fungovanie celej inštitúcie nás stojí mnoho prostriedkov a keď k tomu pripočítame naše príspevky do Európskej únie, tak za každé jedno euro, ktoré sme dostali, sme zaplatili 70 centov. To nie sú moje výpočty, boli niekoľkokrát medializované. A to ešte nepočítam použiteľnosť alebo vhodnosť použitia tých prostriedkov. Mnohokrát by sme ich nemíňali tam, kde ich míňame pri úplne slobodnom rozhodovaní. A Európska únia chráni svoje peniaze a tým sa tu poukazuje. Dobrým, možno najznámejším terajším prípadom poukazujúcim na ideálnu transparentnosť pri financovaní Európskej únie, sú nákupy vakcín pre Európsku úniu prostredníctvom zmlúv, ktoré boli podpísané vysoko postavenou funkcionárkou Európskej... (Prerušenie vystúpenia časomerom.)
9. schôdza NR SR - 11. deň - A. dopoludnia
Dátum: 2024-02-16
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

8. Ďakujem pekne. Pre mňa je táto téma dosť citlivá, tak by som sa rád opýtal pána poslanca, keďže mi to nie je celkom jasné a aj v médiách bolo už o tom veľa popísané, či sa hovorí alebo či teraz hovoril vo svojom vystúpení len o ženách, ktoré so súhlasom so sterilizáciou prijali finančnú odmenu, alebo existujú aj ženy, ktoré boli sterilizované bez toho, aby vlastne prijali nejakú odmenu, a naozaj že súhlas bol podpísaný až, až po zákroku. Lebo naozaj to nemám odkiaľ vedieť. A či boli vlastne sterilizované aj také ženy, ktoré ešte nerodili, alebo už mali niekoľko detí. Až máte také informácie. Ďakujem pekne.
9. schôdza NR SR - 8.deň - A. dopoludnia
Dátum: 2024-02-13
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

30. Ďakujem pekne, pán kolega, za vtipné vystúpenie. Ono je fakt, že päť centov sa nemusí zdať veľa a dá sa o tom aj vtipne pohovoriť. Ináč by nám kútiky úst ovisli, keby tam bol nárast ceny o, čo ja viem, o euro desať. Hej, teraz sa to dobre hovorí, že pokles bol malý, ale za poslednú dobu sme zvyknutí na výrazný nárast a ten sa zastavil, takže aj mínus päť centov je fajn, lebo nebol nárast a bol kozmetický pokles. Ďakujem pekne.
19. schôdza NR SR - 3.deň - A. dopoludnia
Dátum: 2024-09-13
Poslanec: Hajko, Jozef (KDH)
Druh vystúpenia: Vystúpenie v rozprave

150. Pán predsedajúci, kolegyne, kolegovia, je to iba jedna krátka, ale veľmi dôležitá poznámka. Tu hovoríme o dôchodkovom systéme, o I. a II. pilieri, o výplate dôchodkov z II. piliera, je to podľa mňa veľmi vážny návrh zákona a pri všetkej úcte k pani poslankyni, pochopiteľne, takéto návrhy by mala predkladať vláda a takéto návrhy by mali prejsť riadnym medzirezortným pripomienkovým konaním. To je všetko.
19. schôdza NR SR - 2.deň - B. popoludní
Dátum: 2024-09-11
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

68. Kolega Majerský, myslím si, že tvoj zvýšený hlas bol v tomto prípade namieste, je to skutočne vážna vec. Tu nejde len o bezpečnosť ľudí, ja spomeniem, že rovnako keď si pozriete prieskumy medzi podnikateľmi, tak bezpečnosť je mimoriadne dôležitá vec aj pre podnikateľov. Jednoducho vládu zákona majú, majú zabezpečovať inštitúcie, ktoré na to sú, a v tomto prípade sú to policajti. Hovoril si o nutnosti riešenia ich platových pomerov, hovoril si o výsluhových dôchodkov a tak ďalej. A čo je vzácne, tak hovoril si aj o tom, že policajti by mali pracovať tam, kde ich treba, a tam, kde ich netreba, tak môžu pracovať civilní zamestnanci, to znamená, mierim týmto už k teda peniazom, že odkiaľ na to zobrať peniaze, aby sme dokázali policajtov zaplatiť, tu je ako jedna z tých ciest, ale upozorním na to, že tie opatrenia treba pripravovať systémovo a poukážem na jeden príklad. V tomto parlamente sa schvaľoval zákon o 13. dôchodkoch a prvýkrát v histórii v podstate ide zo Sociálnej poisťovne na 13. dôchodok aj policajtom. To znamená, že sme už do toho zakomponovali aj iné zdroje, ako je špeciálna správa zabezpečenia policajtov a vojakov, Sociálna poisťovňa do toho vchádza, ktovie, či by nestálo za úvahu, že tie peniaze, ktoré sa dali, dávajú na 13. dôchodok pre policajtov, či tie peniaze nemali ísť na platy policajtov. Lebo stále tu hovoríme o tom, že konsolidujeme, nemáme peniaze, sú problémy a tak ďalej, stále, stále je to z jedného mešca, vládneho mešca, hej, ktorý spravujeme, tam rátame aj Sociálnu poisťovňu. A možno toto bola tá cesta, že zamyslieť sa systémovo nad tým, ako sa predkladá tento návrh zákona a potreby policajtov sanovať aj týmto spôsobom, to znamená to, čo z tej Sociálnej poisťovne ide na 13. dôchodok, možno mohlo ísť na platy.
19. schôdza NR SR - 2.deň - B. popoludní
Dátum: 2024-09-11
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

48. K pánovi Ódorovi, ja si uvedomujem, k pánovi Kiššovi, ja si uvedomujem, že Ódorova vláda nemala možnosť prijímať zákony, ale mohla ich prichystať. Jednoducho niečo mohla prichystať, určite mohla. Určite by sa ľahšie dýchalo akémukoľvek ministrovi financií, ktorý by nastúpil po tejto vláde. Čo sa týka pána Hazuchu, tak poviem toľko. A to je zodpovedné v dobrých časoch robiť dlhy zbytočne? Štát stále robil dlhy. Prečo sme rozdávali vlaky zadarmo, obedy zadarmo a tak ďalej? Prečo? Bolo to nutné v tom čase? A aby som to len vám ako nedával, aby som vás neobviňoval z toho. Ja si pamätám, čo vtedy vyhlasoval predseda Slovenskej národnej strany a vyhlasuje to dnes: Ešte stále sa máme kam zadlžovať, poďme sa zadlžovať. Pamätám si veľmi dobre na jeho výroky, pozrime sa na Taliansko, pozrime sa na iné štáty, aké majú dlhy, ľudia si zaslúžia. To znamená, že ľudia si zaslúžia, aby sme robili dlhy? Ako ľudia si zaslúžia, aby sme dnes dajme tomu uvažovali o zvýšení DPH? Zaslúžia si to ľudia, aby platili vyššie ceny? Však to je ako rodinný život. Jednoducho rodinný rozpočet. Ako je to v poriadku, keď mám slabý príjem a idem do banky, zoberiem si peniaze a idem na dovolenku? Je to v poriadku? Ja si myslím, že to nie je v poriadku. Ak sa chcem starať o svojich občanov, ak sa chcem starať o členov svojej rodiny, tak hospodárim zodpovedne. A rátam s tým, že buď musím mať rezervu, keď príde neočakávaný výdavok a že musím mať peniaze na všetko dôležité, čo potrebujem. Jednoducho keď mi na zábavu nevychádza, tak mi nevychádza. A to isté platí aj v prípade štátu. Ak je dobrý štát, dobrá vláda a myslí na svojich ľudí. To je dobre myslieť na svojich ľudí tak, že zadlžujem štát? A že z roka na rok prikladám milióny a milióny na dlhovú službu? To nie je zodpovedné a to nie je ani ľudská politika.
19. schôdza NR SR - 2.deň - B. popoludní
Dátum: 2024-09-11
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

10. Kolegovia, ďakujem za pripomienky. Skutočne, ako to hovorí Peter Stachura, tak nie je to dôsledná daň, hej. Je jednoducho ten príjem toho cukru nahraditeľný iným produktom. A vlastne to aj pán Kišš hovorí to isté. Ja k tomu pridám, ako nepolemizujem o tom, že negatívne externality treba postihovať, len máme ich omnoho viac. Ja poviem príklad ďalší, teraz ma neberte, že chcem dvíhať dane, ale napríklad my nemáme spotrebnú daň z tichých vín napríklad, hej. Ale máme daň, máme daň z kadejakých alkoholický nápojov, z tohto nie. Ja rešpektujem, že môže to byť záujem štátu, aby sa pestoval vinič na Slovensku a dorábali vína, v poriadku, ale by mi pripadalo oveľa čistejšie, keby sme zdanili to, čo tu už bolo, to ja nehovorím novú vec, keby sa zdaňovali alkoholické nápoje podľa obsahu alkoholu, hej. Tak ako tu je to v tomto prípade podľa obsahu cukru, tak podľa obsahu alkoholu. A ak chceme, aby na Slovensku prekvital, prekvitalo pestovanie vína a dorábanie vína, no tak potom tie peniaze, ktoré vyberieme z toho tichého vína, tak ich vrátime naspäť tým vinárom, hej, napríklad. To sú čisté riešenia, preto som, preto som aj za, v tomto prípade za to, aby to bola dôsledná daň, keď už teda takto vyhlasujeme, že sledujeme zdravotný stav obyvateľov. A tiež som sa pozastavil zase na hospodárskom výbore, kde bola tiež pani štátna tajomníčka, nad tým, že prečo práve dve sadzby a prečo práve takéto sadzby a tak ďalej. No lebo tak sa to administruje. Zhruba takto odpoveď som dostal. No je to jednoducho tak. Možnože okolo tejto dane mala byť oveľa väčšia diskusia, tým skôr, že v tomto prípade na rozdiel od iných vecí ministerstvo financií predložilo tento návrh dostatočne skoro. Takže mohli sme o tom diskutovať viac.
19. schôdza NR SR - 2.deň - A. dopoludnia
Dátum: 2024-09-11
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

46. Ja sa na rozdiel od kolegyne budem venovať tomu, čo povedal doslova pán Viskupič. (Reakcia z pléna.) Na vás reagovať nebudem, samozrejme, lebo to neumožňuje rokovací poriadok. Pán Viskupič spomenul, spomenul veľmi dôležitú vec aj teraz, ale, samozrejme, ešte aj v svojom predchádzajúcom vystúpení, že Slovensko nie je ostrov. Jednoducho susedíme s ďalšími štátmi, kde majú svoje vlastné finančné politiky, majú vlastnú daňovú politiku a keďže sme otvorený trh, tak jednoducho nemôžeme zakázať ľuďom, aby si nešli kúpiť cez hranice tovary. Takže skutočne ako ja tiež, tiež upozorňujem na to, že ministerstvo financií pri konštruovaní daňovej politiky a spotrebných daní musí hľadieť na to, ako sa vyvíja situácia v okolitých štátoch. Nemá to jednoduché, samozrejme, a navyše, to tu nebolo spomenuté, musí hľadieť aj na kurzy, pretože do toho veľa hovoria kurzy, aké majú okolité štáty, pretože keď sa pozrieme dokola, okrem Rakúska tu nie je ani jeden štát, ktorý by mal euro. Takže nie je to, nie je to jednoduché, ale na to má ministerstvo financií aparát odborníkov, aby takéto veci dokázali zvážiť a aby sme sa nedostali do situácie, aká tu už bola spomenutá v Českej republike, kde radikálne zdvihli spotrebné dane na tabak a očakávajúc, že aké príjmy to mechanicky prinesie, no neprinieslo, pretože Česko tiež nie je ostrov a tí ľudia jednoducho išli nakupovať do iných štátov. Takže očakávam, že ministerstvo financií a vláda bude zohľadňovať, že Slovensko nie je ostrov.
16. schôdza NR SR - 1.deň - A. dopoludnia
Dátum: 2024-07-15
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

79. Ďakujem, kolegovia, za vaše reakcie, a pani Mesterovej. Stále hovorím o tom, že Ústavný súd na Slovensku vydal, vydal verdikt, ktorý je veľmi dôležitý a na ktorý sa v podstate aj čakalo, čo sa bude diať, vonku, pochopiteľne, takže ja nebudem vôbec znevažovať prácu Ústavného súdu, naopak, dokonca budem apelovať na to, aby Ústavný súd mal ozaj otvorené možnosti na to, aby mohol pracovať. Myslím tým napríklad na doplnenie stavu Ústavného súdu, ktorý je stále nekompletný. A druhá vec, pán Vančo, konštrukcia, konštruktívna opozícia, áno, tak však, pochopiteľne, my podobne rovnako tiež postupujeme často konštruktívne pri mnohých návrhoch. Ak chcete počuť, že či môže zohrať konštruktívnu opozíciu KDH v prípade trestných zákonov, zatiaľ vidíme tu snahu vlády meniť trestné kódexy takú urputnú, že asi tam priestor nebude. Ja som myslel do budúcna skôr možnože v inej politickej konštelácii, keď bude, keď bude tento parlament. A čo sa týka pána Glücka, samozrejme, že dodržiavanie ľudských práv je veľmi dôležitá vec. My sme na to aj ústami Viliama Karasa viackrát upozorňovali, že nebolo úplne všetko v poriadku, čo sa tu dialo v predchádzajúcom období, to my nevylučujeme, aj práve preto sme chceli zmenu trestných kódexov, ale zároveň neviem, prečo by práve toto by mal byť pre Ústavný súd nejako, či vedomosť, či nevedomosť ústavných sudcov o tomto stave. Vy ste vydali vo vláde takú krásnu publikáciu, tak asi si to prečítali. Ja neviem, tak potom boli vedomí. Ale, ale to nie je argument na to, aby Ústavný súd sa nejako vyjadroval k novele Trestných zákonov, ktoré ovplyvnia život tejto spoločnosti, ako som už povedal na roky ak, ak nie, ak nie na desaťročia.
15. schôdza NR SR - 12.deň - A. dopoludnia
Dátum: 2024-06-28
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

130. Kolegyne, kolegovia, ďakujem za vaše postrehy. Nebudem reagovať na všetko. Vypichnem dve veci. Prvá vec, tak ako hovorili kolegovia Valášek a Štefunko, áno, sme síce názorovo alebo hodnotovo niekde inde, a predsa ideme spolu za jednu vec. Ja by som povedal, že každá vláda, ktorá takého niečo zaregistruje, tak by mala významne spozornieť, pretože keď sa spektrum uzatvára názorové aj vystupuje proti, proti vláde, proti jej konaniu, tak je to pre ňu veľmi nebezpečné, je to veľmi zlý signál. Spomeňme si z minulosti, z našej histórie, keď sme spomínali, či to bol rok 1944, keď sa spojili odbojové, odbojové strany s komunistami a dokonca aj s niektorými vládnymi predstaviteľmi vtedajšími. Spomeňme si na rok 1989, keď sa spojila celá spoločnosť, alebo na rok 1998, keď opäť zase vzniklo dosť ideologicky pestré spoločenstvo, ktoré sa postavilo proti vláde Vladimíra Mečiara, takže berte to ako signál, že niečo vážne sa deje v spoločnosti. A druhý postreh, ktorý ma zaujal. Kolegyne Jaurová hovorila o tom, že raz sa budú možno na vás smiať. Je to celkom možné, ale ja to pozrem, ja sa na to pozriem z iného konca. Pamätám si dosť dobre, je to už skoro 30 rokov, keď zrazu sa stali terčom útoku na Slovensku humoristi, bolo to za vlády Vladimíra Mečiara. A humoristi dokonca utekali za, za hranice, Markoviča spomeniem ako jedného z nich. Utekali, pretože cítili, že je to taká, taká tichá cenzúra. No a najsmutnejšie je, keď kráľ zotne šaša, hej. Ja sa nechcem toho dožiť, aby, aby na Slovensku sme išli do, vyslovene do cenzúry, že zrazu nebudeme môcť rozprávať to, čo chceme rozprávať.
15. schôdza NR SR - 12.deň - A. dopoludnia
Dátum: 2024-06-28
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

18. Ďakujem za slovo. Reagujem na to, ako tu môj kolega Čaučík hovorí o dosahu tohto zákona na reštitúcie. Ja som sa to pýtal pána ministra už minule pri prvom čítaní, nedostal som odpoveď, či tam nehrozí predsa len nejaké riziko. (Reakcia z pléna.) Nie? Dobre, tak ešte, ešte jednu vec sa opýtam. Vieme si predstaviť zhruba aký rozsah bude týchto opatrení? To znamená, Slovenský pozemkový fond spravuje určitý majetok. A zhruba aké percento, či si navrhovateľ robil, robil nejakú štatistiku, aké percento tohto majetku by, by prešlo týmto spôsobom na samosprávy?
15. schôdza NR SR - 9.deň - B. popoludní
Dátum: 2024-06-25
Poslanec: Hajko, Jozef (KDH)
Druh vystúpenia: Vystúpenie

44. Vážený pán predsedajúci, milé kolegyne, milí kolegovia, poslanci Národnej rady Slovenskej republiky Jozef Hajko a František Majerský predkladajú do legislatívneho procesu návrh na vydanie zákona, ktorým sa mení a dopĺňa zákon č. 461/2003 Z. z. o sociálnom poistení. Predkladaný návrh zákona ako iniciatívny návrh zvyšuje odvodovo odpočítateľnú položku pri dohodách o brigádnickej práci študentov a o dohodách o vykonaní práce alebo dohodách o pracovnej činnosti dôchodcov. Súčasná platná úprava stanovuje výšku odpočítateľnej položky pre študentov a dôchodcov vo výške 200 eur mesačne, my ju navrhujeme, aby táto odpočítateľná položka bola 350 eur. Toľko zdôvodnenie. Zároveň sa hlásim do rozpravy ako prvý, pán predsedajúci.